รายงานพิเศษ  : งานธงช้างอุทัยธานี 100 ปี ธงชาติไทย ชวนร่วมย้อนรอยอดีตธงชาติไทย ปฐมเหตุการณ์เปลี่ยนธงช้างเผือกสู่ธงไตรรงค์
ธงไตรรงค์ 3 สีได้ใช้เป็นธงชาติไทย ตั้งแต่เมื่อ 100 ปีที่แล้ว ประกอบด้วยสีแดง ขาว น้ำเงิน ซึ่งเป็นศูนย์รวมใจไทยทั้งชาติมาอย่างยาวนาน มีประวัติศาสตร์ปฐมเหตุการณ์เปลี่ยนแปลงจากธงช้างเผือกมาเป็นธงไตรรงค์ที่จังหวัดอุทัยธานี ชาวอุทัยธานีจึงได้ร่วมกันย้อนรอยประวัติศาสตร์ธงไตรรงค์ ชวนกันประดับธงช้างเผือกตามอาคาร บ้านเรือน สถานที่ราชการ ย่านเศรษฐกิจและการค้า เพื่อสร้างบรรยากาศการเตรียมจัดงานธงช้างอุทัยธานี 100 ปี ธงชาติไทย 

นายพงษ์พันธ์ วิเชียรสมุทร รองผู้ว่าราชการจังหวัดอุทัยธานี กล่าวว่า เมื่อวันที่ 13 กันยายน 2459 พระบาทสมเด็จพระมงกุฎเกล้าเจ้าอยู่หัว รัชกาลที่ 6 เสด็จเมืองอุทัยธานี พระองค์ท่านได้เสด็จพระราชดำเนินเยี่ยมราษฎรไปเรื่อยๆ ในบริเวณถนนท่าช้างไปจนถึงถึงวัดสังกัสรัตนคีรี ในระหว่างการเสด็จ พระองค์ท่านมาพบกับบ้านหลังหนึ่ง ซึ่งเป็นบ้านที่มีความรักชาติ รักในหลวง ประดับธงช้าง แต่ประดับธงช้างกลับหัว เป็นช้างนอนหงายขาชี้ฟ้า พระองค์ท่านพร้อมทั้งพสกนิกรได้เห็นพร้อมกัน ในพงศาวดารกล่าวไว้ว่าพระองค์ท่านมีสายพระเนตรที่จ่ำลง มีสายพระเนตรสลดพระทัย สะเทือนใจ แต่ก็ไม่โกรธ ท่ารู้ว่าชาวบ้านรัก แต่ว่าประดับธงผิด ผลจากตัวนี้เองจึงทำให้พระองค์ท่าน หลังจากเสด็จกลับจากอุทัยธานี จึงมีการเรียกประชุมเสนาบดีที่จะเปลี่ยนธงชาติ 

จากการเสด็จเยือนเมืองอุทัยธานีของพระบาทสมเด็จพระมงกุฎเกล้าเจ้าอยู่หัว รัชกาลที่ 6 ในครั้งนั้น จึงเป็นจุดเปลี่ยนครั้งสำคัญในการตัดสินใจเปลี่ยนธงช้างเผือกเป็นธงไตรรงค์ จังหวัดอุทัยธานีจึงได้จัดงานย้อนรอยประวัติศาสตร์ครั้งสำคัญ ในวันที่ 12-17 กันยายนนี้ ที่บริเวณลานสะแกกรัง อำเภอเมือง เพื่อน้อมรำลึกถึงพระมหากรุณาธิคุณของพระบาทสมเด็จพระมงกุฎเกล้าเจ้าอยู่หัว รัชกาลที่ 6 ที่ทรงพระราชทานธงไตรรงค์เป็นธงชาติไทย โดยจากปฐมเหตุเกิดที่จังหวัดอุทัยธานี เมื่อคราเสด็จประพาสต้น 

นายพงษ์พันธ์ วิเชียรสมุทร รองผู้ว่าราชการจังหวัดอุทัยธานี กล่าวว่า เราประดับธงช้างกันทั้งเมือง เราแต่งกายแบบไทย เรามีตลาดโบราณ นั่งเรือท่องล่องสะแกกรังฟรี รวมทั้งนิทรรศการเครื่องสังเค็ตของรัชกาลที่ 4 รัชกาลที่ 5 และรัชกาลที่ 6 เรียนเชิญพี่น้องชาวไทยทั่วประเทศ ได้มาร่วมกันรำลึกถึงธงช้าง ซึ่งต้นกำเนิดของการเปลี่ยนจากธงช้างเป็นธงไตรรงค์ เริ่มขึ้นที่อุทัยธานีแห่งนี้